ྱུ་བ་ལས། །ས་ག་དང་ནི་ཟླུམ་པོ་ཉིད་དང་མཆོག་གི་རོལ་པའི་སྟབས་དང་པདྨ་དང་ནི་
རྡོ་རྗེའི་གདན། །ནམ་མཁའ་སོགས་ལ་རབ་ཏུ་བརྒྱུ་བ་མཉམ་དང་མི་མཉམ་བགྲོད་པ་དག་ལ་སྲོག་
རླུང་རྣམ་པ་ལྔ། །ཞེས་པ་ལྷའི་རྣམ་དག་གི་དོན་དྲན་པར་བྱ་ཞིང་ཚིག་ཏུ་བརྗོད་དོ། །དེ་ལྟར་རྣམ་པ་ཉི་ཤུས་མངོན་པར་
རྫོགས་པར་བྱང་ཆུབ་པ་ལས་རྒྱལ་མཆོག་ནི་ཉེ་བར་བསྒྲུབ་པའི་ཡན་ལག་གོ།
གསུམ་པ་ཐིག་ལེའི་རྣལ་འབྱོར་ནི། རང་དངཤེས་རབ་ཀྱི་སྤྱི་བོར་ཨོཾ། མགྲིན་པར་ཨཱཿ ཐུགས་
ཀར་ཧཱུཾ། ལྟེ་བར་ཧོཿ གསང་བར་ཧཾ། སྤྱི་བོར་ཧཱ། རང་གི་གསང་གནས་མི་དམིགས་པའི་ངང་ལས་
ཧུཾ་ལས་བྱུང་བའི་རྡོ་རྗེ་སྔོན་པོ་རྩེ་མོ་ལྔ་པའི་བུ་ག་ཡི་གེ་ཕཊ་ཀྱིས་བཀག་པ། ཤེས་རབ་ཀྱི་གསང་
གནས་མི་དམིགས་པའི་ངང་ལས་ཨཱཿལས་བྱུང་བའི་པདྨ་དམར་པོ་འདབ་མ་བརྒྱད་པ་བུ་ག་ཡི་
གེ་ཕཊ་ཀྱིས་བཀག་པར་གྱུར། ཧུཾ་བདག་ཉིད་རྡོ་རྗེ་འཛིན་པའི་ང་རྒྱལ་གྱིས་སྙོམས་པར་ཞུགས་
པས་ལྟེ་བའི་ཧོཿཡིག་དྲི་མ་མེད་པའི་གློག་དང་མཚུངས་པའི་གཏུམ་མོའི་མེ་ཐུར་སེལ་གྱི་རླུང་གིས་
བསྐུལ་བས། ཨ་ཝ་དྷཱུ་ཏཱིའི་ལམ་ནས་སྟེང་དུ་འབར་བའི་འོད་ཟེར་གྱིས་གཡོན་གྱི་རྩ་ལ་འབབ་པ་
ཕུང་པོ་ལྔའི་རང་བཞིན་གྱི་རླུང་གི་དཀྱིལ་འཁོར་ལྔ་དང་། གཡས་ཀྱི་རྩ་ལ་འབབ་པ་སྤྱན་མ་ལ་
སོགས་པ་ཁམས་ལྔའི་རང་བཞིན་གྱི་རླུང་གི་དཀྱིལ་འཁོར་ལྔ་བསྲེགས་ཤིང་བརྒྱུ་བ་མེད་པ་དང་
མིག་ལ་སོགས་པའི་དབང་པོ་ཡུལ་ལ་འཇུག་པ་མེད་པར་བྱས་ཏེ་འོད་ཟེར་དེ་ཉིད་ཀྱིས་རེག་པ་
ཙམ་གྱིས་སྤྱི་བོའི་ཧཾ་ཡིག་རི་བོང་འཛིན་པ་ལྟ་བུ་ཞུ་བ་ཐིག་ལེའི་གཟུགས་ཀྱིས་སྤྱི་བོ་ནས་མགྲིན་
པར་སླེབ་པ་ན་དགའ་བ། མགྲིན་པ་ནས་སྙིང་ཁར་སླེབ་པ་ན་མཆོག་དགའ། སྙིང་ཁ་ནས་ལྟེ་བར་
སླེབ་པ་ན་ཁྱད་དགའ། ལྟེ་བ་ནས་རྡོ་རྗེ་ནོར་བུའི་རྩེར་སླེབ་པ་ཕཊ་ཡིག་གིས་བཀག་པས་ཕྱིར་མ་
འཕོས་པར་ལྷན་ཅིག་སྐྱེས་པའི་དགའ་བ་ཉམས་སུ་མྱོང་བར་གྱུར།
དེ་ལྟར་བསྒོམས་པ་ལས་བྱུང་བའི་བདེ་བ་དང་སྟོང་པ་ཉིད་དབྱེར་མི་ཕྱེད་པར་སྦྱར་ནས་མོས་པ་ཡིད་བྱེད་ཀྱིས་
ཀྱང་ལེགས་པར་བསྐྱང་བར་བྱ་སྟེ། བསྐྱེད་རིམ་གྱི་སྐབས་སུའང་གཏུམ་མོ་འདར་ནས་ཁམས་དངོས་སུ་ཞུ་བ་དང༌། དེ་
ལས་སྐྱེས་པའི་བསྐྱེད་རིམ་པའི་དགའ་བཞི་བདེ་སྟོང་སྦྱར་བ་མཚན་ཉིད་པ་འོང་ཞིང་། དེའི་སྟོབས་ཀྱིས་དཀྱིལ་འཁོར་དང་
ཁམས་གསུམ་པོ་ཐམས་ཅད་བདེ་སྟོང་གི་རྣམ་རོལ་གྱི་ལྷའི་གཟུགས་དང་དཀྱིལ་འཁོར་གྱི་རྣམ་པར་ཡིད་ངོར་ཤར་བ་ཆེས་

88 མཁས་གྲུབ་རྗེའི་གསུང་འབུམ་ན་པ།
གསལ་བར་འབྱུང་ལ། ད་ལྟ་དེ་འདྲ་བ་མ་བྱུང་བ་ནས་ཀྱང་དེ་ལྟར་མོས་ནས་སྦྱངས་དགོས་ཏེ། ཕྲ་ཐིག་གི་སྐབས་སུ་འདི་
ལྟར་སྦྱོང་བ་ནི་བསྐྱེད་རིམ་པའི་ཉོན་མོངས་ལམ་བྱེད་དང་རྫོགས་རིམ་གྱི་སྨིན་བྱེད་གཙོ་བོ་ཡིན་པའི་ཕྱིར་རོ། །དེས་ན་ཚུལ་
དེ་ལྟར་ཤེས་ནས་བསྐྱེད་རིམ་གྱི་སྐབས་སུ་ཡང་གང་ཤར་བདེ་སྟོང་གི་རྣམ་རོལ་དུ་འཆར་བ་ཞིག་ཤིན་ཏུ་གལ་ཆེ་སྟེ། ལམ་
གྱི་གནད་ཕྱོགས་ཙམ་མཐོང་བའང་ཉུང་བར་བྱུང་སྣང་ངོ༌། །དེ་ལྟར་ཐིག་ལེའི་རྣལ་འབྱོར་ཡས་བབས་ཀྱི་དགའ་བ་བཞིའམ་
བཅུ་དྲུག་གི་མཚན་ཉིད་ཅན་ནི་སྒྲུབ་པའི་ཡན་ལག་གོ།
བཞི་པ་ཕྲ་མོའི་རྣལ་འབྱོར་ནི། སླར་ཡང་ཐིག་ལེ་དེ་ཉིད་སྔར་བྱོན་པ་ཇི་ལྟ་བ་དེ་བཞིན་དུ་
གཤེགས་ཏེ། གསང་གནས་ནས་ལྟེ་བར་རྒྱུ་མཐུན་གྱི་འབྲས་བུའི་ཚུལ་དུ་གཤེགས་པ་དགའ་བ། ལྟེ་
བ་ནས་སྙིང་ཁར་རྣམ་སྨིན་གྱི་འབྲས་བུའི་ཚུལ་དུ་གཤེགས་པ་མཆོག་དགའ། སྙིང་ཁ་ནས་མགྲིན་
པར་སྐྱེས་བུ་བྱེད་པའི་འབྲས་བུའི་ཚུལ་དུ་གཤེགས་པ་ཁྱད་དགའ། མགྲིན་པ་ནས་དཔྲལ་བར་བྲལ་
བའི་འབྲས་བུའི་ཚུལ་དུ་གཤེགས་པས་ལྷན་ཅིག་སྐྱེས་པའི་དགའ་བ་ཉམས་སུ་མྱོང་བར་གྱུར། ཞེས་
བསྒོམས་ཏེ། དེ་ལྟར་མས་བརྟན་གྱི་དགའ་བ་བཞི་ནི་ཕྲ་མོའི་རྣལ་འབྱོར་བསྒྲུབ་པ་ཆེན་པོའི་ཡན་ལག་གོ །འདིའི་སྐབས་
སུ་བདེ་སྟོང་སྦྱོར་བ་སོགས་ནི་གོང་དང་འདྲ་ལ། ཁ་ཅིག་མཆོག་ཏུ་མི་འགྱུར་བའི་བདེ་བ་ཞེས་སྨྲ་བ་ནི་བསྐྱེད་རྫོགས་ཀྱི་
ཕྲ་ཐིག་གི་རྣམ་དབྱེ་ལ་བློ་ཁ་མ་ཕྱོགས་པར་གསལ་ལ། ཁ་ཅིག་བྱང་ཆུབ་ཀྱི་སེམས་རྫོགས་པ་ཐིག་ལེའི་རྣལ་འབྱོར། བྱང་
སེམས་འཕོ་བའི་བདེ་བ་ལ་དམིགས་པ་ཕྲ་མོའི་རྣལ་འབྱོར་ཞེས་སྨྲ་བ་ནི། ལུས་ཀྱི་ནང་གི་གནས་གཅིག་ནས་ཅིག་ཤོས་སུ་
འཕོས་པའི་བདེ་བ་ལ་དམིགས་པ་ལ་འདོད་ན་ཐིག་ལེའི་རྣལ་འབྱོར་དུའང་ཤིན་ཏུ་འོང་ལ། ནོར་བུའི་རྩེ་ནས་ཕྱིར་འཕོས་པ་
ལ་འདོད་ན་ཕྲ་ཐིག་གི་རྣལ་འབྱོར་གྱི་འགལ་ཟླ་ལ་ཕྲ་ཐིག་ཏུ་སྨྲ་བ་མུན་སྤྲུལ་ལོ། །དེ་ལྟར་ཕྲ་ཐིག་བསྒོམས་ནས། ཨོཾ་སརྦ་
ཏ་ཐཱ་ག་ཏ་ཨ་ནུ་ར་ག་ཎ་བཛྲ་སྭ་བྷཱ་ཝ་ཨཱཏྨ་ཀོ྅ཧཾ། ཞེས་ང་རྒྱལ་བཟུང་ཞིང༌། ཨོཾ་སརྦ་ཏ་ཐཱ་ག་ཏ་ཨ་དྷི་
པ་ཏི་བཛྲ་སཏྭ་ཧཾ། དུར་དཱན་ཏ་ད་མ་ཀ་ཧུཾ་ཧཱུཾ་ཕཊ་སྭཱཧཱ། ཞེས་འདོད་པའི་ལྷའི་ང་རྒྱལ་བྱའོ།།
གསུམ་པ་ལ། བཟླས་པ། མཆོད་བསྟོད་བདུད་རྩི་མྱང་བ། གཤེགས་སུ་གསོལ་བ། ཐུན་མཚམས་ཀྱི་བྱ་བ་
དང་བཞིའོ། །དང་པོ་ནི། ལྷ་ཐམས་ཅད་ཀྱི་ཐུགས་ཀར་རང་རང་གི་ས་བོན་ལ་བཟླས་བྱའི་སྔགས་ཀྱིས་
བསྐོར་བ་ལས་དཀྱིལ་འཁོར་གྱི་ལྷའི་ཚོགས་སྤྲོས། འགྲོ་བའི་དོན་བྱས། སླར་རླུང་ནང་དུ་འཇུག་པ་
དང་ལྷན་ཅིག་ཏུ་ཐུགས་ཀའི་ས་བོན་ལ་སྡུད་པའི་སྤྲོ་བ་དང་བསྡུ་བའི་མཛད་པ་ཅན་དུ་གྱུར། ཞེས་
བསམས་ལ། ཕྲེང་བའི་ཆོ་ག་རྒྱས་པར་གསུངས་པ་ལྟར་བྱ་སྟེ། སྔགས་ཀྱི་དགྲ་གྲོགས་ཀྱི་རྣམ་དབྱེ་ལ་མཁས་པས། རང་

དུས་འཁོར་སྒྲུབ་ཐབས་པད་དཀར་ཞལ་ལུང་། 89
གི་གྲོགས་སུ་གྱུར་པའི་སྔགས་ལ་ཚུལ་བཞིན་དུ་བཟླས་པར་བྱའོ།།
བཟླས་བྱའི་སྔགས་ནི་ལྷ་རེ་རེ་ལ་ཡང་ཏཾ་ཞེས་པ་ལྟ་བུ་ལྷ་བསྐྱེད་པའི་ས་བོན་གྱི་དོན་དུ་བསྒོམ་བྱའི་སྔགས་
ཐུགས་ཀྱི་སྙིང་པོ་དང་། ཏཱ་རཱ་ཞེས་པ་ལྟ་བུ་ལྷའི་མིང་ཡིག་མགོ་རུ་ཨོཾ་དང་མཐར་ན་མཿསྦྱར་ནས་ལྷ་ལ་མཆོད་བྱའི་སྔགས་
གསུང་གི་སྙིང་པོ་དང༌། མིང་ཡིག་ལས་ལྷག་པའི་གསུང་དང་ཐུགས་ཀྱི་སྙིང་པོ་དང་ཡང་བཅས་པ་ནི་བཟླས་བྱའི་སྔགས་ཏེ་
སྐུའི་སྙིང་པོའོ་ཞེས་འགྲེལ་ཆེན་ལས་གསུངས་པའི་དོན་ལ་འདོད་པ་མི་འདྲ་བ་མང་དུ་ཡོད་ཀྱང༌། ཧུཾ་ཐུང་ཐུགས་དང་། ཧཱུཾ་
རིང་གསུང་དང༌། ཨོཾ་སྐུ་རྡོ་རྗེར་ཡེ་ཤེས་ལེའུའི་འགྲེལ་པའི་རྗེས་སུ་འབྲངས་ནས། ༀ་ཏཱ་ར་ཧུཾ་ཧཱུཾ་ཕཊ། ཞེས་པ་ལྟ་བུ་
ལ་བཞེད་པ་ལེགས་སོ། །དེས་ན་གཙོ་བོའི་སྙིང་པོ། ཨོཾ་ཨཱཿཧུཾ་ཧོཿསྨྱུཧུཾ་ཕཊ། ཅེས་པ་དང་། ཉེ་སྙིང༌། ཨོཾ་ཧཱྃ་ཧྲཱི་ཧཱུྃ་
ཧཱུཾ་ཧཱུྃ་ཧྲསྭཱ་ཧཱ། ཞེས་པ་དང༌། སྐུ་རྡོ་རྗེའི་སྔགས། ཨོཾ་ཤྲཱི་ཀཱ་ལ་ཙཀྲ་ཧུཾ་ཧཱུཾ་ཕཊ། ཅེས་པ་དང༌། ལྷ་གཞན་ཐམས་
ཅད་ཀྱི་སྐུ་རྡོ་རྗེའི་བཟླས་པ་ནི། མཚན་མ་བཞི། བུམ་པ་རྣམས། མཆོད་ལྷ་བཅུ་གཉིས། འདོད་ཕྱིར་འདོད། གསུང་དང་
སྐུའི་པདྨའི་འདབ་མ་ལ་གནས་པ། རབ་གཏུམ་མ་མ་གཏོགས་ཁོར་ཡུག་གི་ལྷ་རྣམས་དང་བཅས་པ་ལ་བཟླས་པ་ཟུར་དུ་མི་
དགོས་པས། དེ་དག་མ་གཏོགས་པ་རྣམས་ལ་ནི་མཆོད་སྔགས་ཀྱི་ལྷ་རང་རང་གི་མིང་ཡིག་གི་མཐའི་ན་མཿཀྱི་དོད་ལ་ཧུཾ་
ཧཱུཾ་ཕཊ་ཅེས་སྦྱར་ནས་བཟླས་པར་བྱ་སྟེ། དཔེར་ན། ཨོཾ་དཱ་ན་པཱ་ར་མི་ཏཱ་ཧུཾ་ཧཱུཾ་ཕཊ། ཅེས་པ་དང༌། ༀ་ཨ་ཀྵོ་བྷཱུ་
ཧུཾ་ཧཱུཾ་ཕཊ། ཅེས་པ་དང་། ཨོཾ་བཻ་རོ་ཙ་ནཱ་ཧུཾ་ཧཱུཾ་ཕཊ། ཨོཾ་ལོ་ཙཱ་ན་ཧུཾ་ཧཱུཾ་ཕཊ། ཅེས་པ་ལྟ་བུའོ། །དེ་ཡང་གཞན་
ལ་དབང་བསྐུར་བ་དང་བདག་ཉིད་འཇུག་པའི་ཕྱིར་དུ་ཐུགས་དཀྱིལ་གྱི་ནང་གི་ལྷ་རྣམས་ཀྱི་བཟླས་པ་ཙམ་གྱིས་ཆོག་སྟེ།
དབང་རྫོགས་པར་བསྐུར་བ་ལ་དཀྱིལ་འཁོར་ཐུགས་དཀྱིལ་གཅིག་པུས་ཆོག་པར་གསུངས་པའི་ཕྱིར་རོ༎
སྔགས་ཀྱི་ལས་དྲུག་སྔོན་དུ་འགྲོ་བའི་སྒོ་ནས་ཐུགས་ཀྱི་བཟླས་པ་འབུམ་ཕྲག་དྲུག །གསུང་གི་བཟླས་པ་འབུམ་
ཕྲག་བཅུ། སྐུའི་བཟླས་པ་འབུམ་ཕྲག་བརྒྱ་དེ་དག་གི་བཅུ་ཆའི་སྦྱིན་སྲེག་དང་བཅས་པ་བྱ་བར་གསུངས་པ་ནི་དངོས་གྲུབ་
བསྒྲུབ་པའི་ལས་སྦྱོར་གྱི་བཟླས་པ་ཡིན་གྱི། དབང་བསྐུར་བ་སོགས་ལ་སྔོན་དུ་བསྙེན་པའི་གྲངས་མ་ཡིན་ལ། དེ་ལ་ནི་
དཀྱིལ་འཁོར་བདག་པོའི་འབུམ་དང༌། ཐུགས་དཀྱིལ་གྱི་ལྷ་གཞན་རྣམས་ལ་ཁྲི་ཕྲག་རེས་ཆོག་པ་དགོངས་པ་ཡིན་ནོ་ཞེས་
བདག་གི་རྗེ་ཐམས་ཅད་མཁྱེན་པ་བཞེད་དེ། འདི་དག་གི་རྒྱུ་མཚན་རྒྱས་པར་ལོགས་སུ་བཤད་པར་བྱའོ༎
གཉིས་པ་ནི། མཆོད་པ་བསང་སྦྱངས་བྱིན་བརླབས་མཆོད་ཕྲེང་ལྟར་བྱས་ནས། ཆུ་བཞི་ཉེར་སྤྱོད་རོལ་མོ་དང་
བཅས་པ་མཆོད་ཕྲེང་ནས་བཤད་པའི་སྔགས་དང་ཕྱག་རྒྱ་ཙམ་གྱིས་ཕུལ་ཏེ། ནང་མཆོད་གོང་དུ་གཏོར་མའི་བསྐྱེད་ཆོག་
བྱིན་བརླབས་ལྟར་བྱས་ལ། མཆོད་ཕྲེང་དུ་བཤད་པའི་འབུལ་བའི་ཆོ་ག་ཇི་ལྟ་བ་བཞིན་དུ་ན་མཿའི་མཆོད་པ་རྒྱས་པར་བྱ་

90 མཁས་གྲུབ་རྗེའི་གསུང་འབུམ་ན་པ།
ཞིང༌། དེ་ནས། མཆོག་སྦྱིན་རྡོ་རྗེ་མཆོག་ཁྱོད་འདུད། །ཅེས་སོགས་འདུད་ཉི་ཤུས་བསྟོད་ལ། རྒྱས་པར་བྱེད་ན་
མཆོད་ཕྲེང་དུ་བཤད་པའི་བསྟོད་པ་གཞན་རྣམས་ཀྱིས་ཀྱང་བསྟོད་པར་བྱའོ༎
གསུམ་པ་ནི། རང་གི་གཙུག་ཏོར་དུ་རྡོ་རྗེ་རྩེ་ལྔ་པའི་ལྟེ་བར་བདེ་བ་ཆེན་པོའི་འཁོར་ལོ་དང༌།
སྙིང་ཁར་རྡོ་རྗེ་རྩེ་མོ་དགུ་པའི་ལྟེ་བར་ནུས་མ་རྣམས་དང༌། དཔྲལ་བར་རྡོ་རྗེ་རྩེ་མོ་བཅུ་བདུན་
པའི་ལྟེ་བར་གཤེགས་པ་གཤེགས་མ་རྣམས་དང༌། མགྲིན་པར་རྡོ་རྗེ་རྩེ་མོ་སུམ་ཅུ་རྩ་གསུམ་པའི་
ལྟེ་བར་སེམས་དཔའ་སེམས་མ་ཐུགས་ཀྱི་ཁྲོ་བོ་དང་བཅས་པ་རྣམས་དང༌། ལྟེ་བར་རྡོ་རྗེ་རྩེ་མོ་
དྲུག་ཅུ་རྩ་ལྔ་པའི་ལྟེ་བར་གསུང་གི་རྣལ་འབྱོར་མ་རྣམས་དང་། གསང་བར་རྡོ་རྗེ་རྩེ་མོ་སུམ་ཅུ་
རྩ་གསུམ་པའི་ལྟེ་བར་སྐུའི་ཁྲོ་བོ་རྣམས་དང༌། ལས་ཀྱི་འཁོར་ལོ་རྣམས་ལ་རྡོ་རྗེ་རྩེ་མོ་སུམ་ཅུ་རྩ་
གཅིག་པ་བཅུ་གཉིས་ཀྱི་ལྟེ་བར་སྐུའི་ལྷ་ཆེན་བཅུ་གཉིས་འཁོར་དང་བཅས་པ་རྣམས་དང༌། བྱ་
བའི་འཁོར་ལོ་རྐང་ལག་གི་སོར་ཚིགས་རྣམས་ལ་རྡོ་རྗེ་རྩེ་མོ་བདུན་པ་རྣམས་ཀྱི་ལྟེ་བར་ཀླུ་དང་
རབ་གཏུམ་མ་རྣམས་གཤེགས་པར་གྱུར། དེ་ནས་མཆོད་ཕྲེང་དུ་བཤད་པའི་སྨོན་ལམ་དང་ཤིས་བརྗོད་བསྡུས་
པ། གང་དག་སྟེང་ན། ཞེས་སོགས་ཤློོ་ཀ་གཅིག་བྱའོ༎
བཞི་པ་ནི། ཐུན་མཚམས་སུ་ཁྲོ་བོ་དང་ཞིང་སྐྱོང་ལ་གཏོར་མ་འབུལ་ན་བསྲུང་འཁོར་དུ་བཤད་པ་ལྟར་བྱ། ཁ་
ཟས་ལོངས་སྤྱོད་པ་རྣམས་གཏོར་མ་ལྟར་བྱིན་གྱིས་བརླབས་ཏེ་རང་ལྷའི་རྣལ་འབྱོར་ལ་གནས་པས་ཚོགས་ཀྱི་འཁོར་
ལོ་བཞིན་དུ་ལོངས་སྤྱད་ཅིང༌། སྔོན་དུ་འཕྲོག་མ་ལ་ཆང་བུ་དང༌། མཇུག་ཏུ་ལྷག་གཏོར་སྦྱིན་པ་སོགས་ཀྱང་རྒྱུད་འགྲེལ་
ལས་གསུངས་པ་ལྟར་བྱ། ཉལ་བའི་ཚེ། འཁོར་ལོ་དྲུག་ལ་ཧཱུཾ་ལ་སོགས་པའི་ཡན་ལག་དྲུག་དང༌། ཨཱ་ཨཱི་རཱྀ་ཨཱུ་ལཱྀ་ཨཿསྟེ་
རིགས་དྲུག་དགོད་པ་བྱས་ནས། གཉིད་ཀྱི་འོད་གསལ་འཛིན་པ་ལ་བསླབ། ལྡང་བ་ན་ལྷ་མོ་བཞིས་ཞུ་བ་གླུས་བསྐུལ་
བཞིན་དུ་བསྐུལ་བར་བསམས་ཏེ་འོད་གསལ་ལས་ལྷའི་སྐུར་ལྡང༌། སྤྱོད་ལམ་ཐམས་ཅད་དུ་གང་ཤར་བདེ་སྟོང་གི་རྣམ་
རོལ་གྱི་ལྷའི་རྣམ་པར་འཆར་བ་ལ་བསླབ་པར་བྱའོ། །དེ་ལྟར་ཐུན་བཞིར་ལེགས་པར་གོམས་པར་བྱས་ན་རྫོགས་རིམ་
ཡོངས་སུ་རྫོགས་པར་སྐྱེ་བའི་རྒྱུད་སྨིན་ཞིང༌། དེ་ནས་རྡོ་རྗེའི་རྣལ་འབྱོར་ལ་རྒྱལ་བའི་དགོངས་པ་བཞིན་བསླབས་པས་
ཕྱག་རྒྱ་ཆེན་པོ་མཆོག་གི་དངོས་གྲུབ་བདེ་བླག་ཏུ་ཚེ་འདིའམ་སྐྱེ་བ་བརྒྱུད་ནས་ཀྱང་རིང་པོར་མི་ཐོགས་པར་འགྲུབ་
པར་འགྱུར་བ་ཉིད་དོ༎ ༎
དཔལ་ལྡན་རྒྱུད་རྒྱལ་དང་པོའི་སངས་རྒྱས་ལ། །གངས་རིའི་ཁྲོད་འདིར་སྒྲ་ཙམ་རྗེས་

དུས་འཁོར་སྒྲུབ་ཐབས་པད་དཀར་ཞལ་ལུང་། 91
འབྲངས་པའི། །ཞེན་པས་འཇུག་པ་ཆེས་ཆེར་མང་ན་ཡང༌། །རྒྱུད་དོན་ཕྱོགས་ཙམ་རྟོགས་པའང་
འགའ་མ་མཐོང༌། །དེ་ཕྱིར་རིམ་པ་དང་པོའི་ཆོ་གའི་གཞུང༌། །མཁས་རྨོངས་དུ་མས་འབད་པས་
སྦྱར་ན་ཡང༌། །མཁའ་ལ་རྒྱུ་སྐར་བྱེ་བ་འཁྲིགས་པ་ཡིས། །མུན་ཁྲོད་སྐྱེ་བོའི་ལམ་སྟོན་ནུས་
མ་ཡིན། །རྡོ་རྗེ་འཆང་དབང་བླ་མའི་བཀའ་དྲིན་ལས། །འཁྲུལ་བའི་དྲི་མ་མེད་པའི་འོད་དཀར་
ཅན། །རྒྱུད་དོན་གླིང་བཞི་ཀུན་ནས་གསལ་བྱེད་པའི། །སྔོན་མེད་ཟླ་བའི་དཀྱིལ་འཁོར་དེང་འདིར་
ཤར། །ཕྱོགས་ལྷུང་ཕྲག་དོག་གདོན་གྱིས་ཡིད་དཀྲུགས་པའི། །བློ་ངན་རྣམས་ཀྱི་ཡིད་ལ་མི་འབབ་
ཀྱང༌། །བདེ་གཤེགས་བསྟན་པ་ཉམས་པ་མ་བཟོད་ཅིང༌། །བླ་མའི་བཀའ་དྲིན་བསབ་ཕྱིར་ངལ་
བ་བྱས། །དགེ་བ་གང་དེས་ཚེ་རབས་ཀུན་ཏུ་བདག །རྒྱས་པ་ཀུན་གྱི་གསང་བའི་མཛོད་འཛིན་
ཅིང༌། །ཐེག་པ་མཆོག་འདིས་ཉམ་ཐག་འགྲོ་བ་ཀུན། །རྡོ་རྗེ་འཛིན་པའི་ས་ལ་འགོད་པར་ཤོག། ༎
བཅོམ་ལྡན་འདས་དཔལ་དུས་ཀྱི་འཁོར་ལོའི་སྐུ་གསུང་ཐུགས་ཡོངས་སུ་རྫོགས་པའི་དཀྱིལ་འཁོར་གྱི་བསྒྲུབ་
པའི་ཐབས་པདྨ་དཀར་པོའི་ཞལ་གྱི་ལུང་ཞེས་བྱ་བ་འདི་ནི་སྡེ་སྣོད་དང་རྒྱུད་སྡེ་འཛིན་པ་ཆོས་འདི་ལ་ལྷག་པར་མོས་པ་དུ་
མས་ཡང་ཡང་བསྐུལ་བ་ལ་བརྟེན་ནས། དཔལ་དུས་ཀྱི་འཁོར་ལོས་མངོན་སུམ་དུ་བྱིན་གྱིས་བརླབས་ཤིང་། རྡོ་རྗེ་འཆང་
གིས་མངོན་པར་དབང་བསྐུར་བ། འཇམ་པའི་དབྱངས་ཀྱི་སྲས་པོ། རྗེ་ཐམས་ཅད་མཁྱེན་པ་བློ་བཟང་གྲགས་པའི་དཔལ་
གྱི་ཞལ་སྔ་ནས་དགྱེས་པ་ཆེན་པོས་སྩལ་བའི་གསུང་གི་བདུད་རྩི་དད་པའི་སྙིམ་པས་བླངས་ཏེ། བློ་གྲོས་ཀྱི་རོ་འཛིན་
གྱིས་མྱངས་པས་དུས་ཀྱི་འཁོར་ལོའི་ཕྱི་ནང་གཞན་གསུམ་ལ་མི་འཇིགས་པའི་སྤོབས་པ་དགེ་བ་ཅན། མང་དུ་ཐོས་པའི་
བཙུན་པ་དགེ་ལེགས་དཔལ་བཟང་པོས། གཙང་ཉང་སྟོད་རིག་པའི་འབྱུང་གནས་ཀྱི་སའི་ཆ། དཔལ་རི་བོ་མདངས་ཅན་
གྱི་དགོན་པར་སྦྱར་བའོ། །འདིས་ཀྱང་བསྟན་པ་རིན་པོ་ཆེའི་སྙིང་པོ་མཐའ་དག་ཕྱོགས་ཐམས་ཅད་དུ་དར་ཞིང་རྒྱས་ལ་
ཡུན་རིང་དུ་གནས་པར་གྱུར་ཅིག། ༎